Anders Fjellner

Anders Fjellner (født 18. september 1795 på Rödfjället sørvest for Tänndalen i Ljusnedals församling i Härjedalen, død 22. februar 1876 i Sorsele) var en svensk sørsamisk prest og dikter.

Via Härnösands gymnasium kom han i 1818 til Uppsala universitet, der han ble viet til prest i 1821. Fjellner snakket sørsamisk, men lærte seg snart nordsamisk og finsk. Han var gift med Christina Päivadtj (Päiviö) fra Karesuando församling.

I 1849 publiserte han diktsamlingen Päiven pardne («Solens sønner»), som var skrevet i et samisk kunstspråk basert på den sørsamiske dialekten i Härjedalen og den nordsamiske dialekten i Jukkasjärvi. Diktene skal ha vært basert på mytologiske beretninger som han nedtegnet hos samer i nord og sør. Den finske språkforskeren Otto Donner utga hans dikt i 1876 i verket Lieder der Lappen. 

Fjellners dikt «Solsønnens frieri i jettenes land», hvor samene beskrives som barn av solens sønn og en jettekvinne, var en av inspirasjonskildene til det samiske flagget. Diktet er også bakgrunnen for fantasy-tegneserien Jettenes morgen/Jiehtanasa iđit (2021/2020) av finsk-samiske Sunna Kitti.

Et annet av Fjellners dikt, «Soldattera» eller «Soldatteras død», er grunnlaget for bildeboka Solens datter (1990) av Marry Ailonieida Somby og Ingrid Jangaard Ousland.

Referanser

Eksterne lenker 
 
 

Sørsamene
Samiske forfattere
Svenske lutherske prester